
Kapittel 1

Svupp … svupp … Åra ga fra seg små smatt når den kom opp av vannet. Kanoen gled lydløst framover. Baugen reiste og vred seg litt for hvert tak, for så å falle lett tilbake. Ikke en sky, ikke et vindpust, ikke en lyd. Jeg la åra rolig fra meg i fanget, tok tak i tofta med begge hender og skrek så jeg følte at lungene vrengte seg: «FAAAAAEN!» Lyden rullet bortover vannflaten som et tordenskrall og ble borte i de skogkledde åsene.

Jeg tok tak i åra og padlet videre. Kjente meg faktisk litt bedre. Målet for padleturen var en øy på nordsiden. Innsjøen hadde jeg funnet på Google Maps ved å starte i Oslo og deretter trykke tilfeldig på retningstastene noen ganger, før jeg zoomet meg inn. Kanoen hadde jeg tjuvlånt av en kompis – han ville ikke engang merke at den var borte før den var tilbake. Villmarkutstyret var mitt eget. Jeg hadde proviant for tre-fire dager. Mobilen var slått av, og SIM-kortet lå i lommeboka.

Inntrykket jeg satt igjen med fra mitt kjappe søk på Google var at innsjøen lå ganske øde til, men det viste seg ikke å stemme. Langs vannet lå det hytter, de fleste små og enkle, men også noen av nyere dato, med svære terrasser og parabolantenner. Jeg stusset over at folk hadde investert såpass mye i hytter langt inne i skauen. Da foretrakk jeg heller fjellet eller sjøen, men dem om det. Heldigvis var det ingen i hyttene. Alt så vinterstengt ut, med skoddene for, hagemøbler under presenning og båter med kjølen i været. Det eneste tegn til liv var skrikene fra et tranepar på en holme og noen geværsalver i det fjerne. Elgjakta.

Øya begynte å tre fram fra åsene i bakgrunnen. Store grantrær ga øya først et dystert preg, men blottla en idyllisk liten vik med sandstrand da jeg kom nærmere. Fristende, men for åpent, selv om jeg ikke trodde noen kunne finne meg her ute. Jeg padlet rundt øya og fant to andre teltplasser. Jeg valgte den minst iøynefallende, den som lå lengst tilbaketrukket fra vannet.

Etter å ha trukket kanoen helt opp og gjemt den bak noen busker, begynte jeg å pakke ut. Tremannsteltet hadde jeg fått av onkelen min i konfirmasjonspresang, med et bakenforliggende ønske om at jeg skulle få sunne interesser. Hver jul i etterkant kom det tilleggsgaver, som sovepose og liggeunderlag, stormkjøkken, tursekk, 101 Villmarkstips av Lars Monsen og annet villmarksstæsj. Regnet vel egentlig ikke med å få bruk for det noen gang, men her var jeg altså, alene i ødemarken, nødt til å greie meg selv noen dager. Varme tanker til onkel Odd.

Ettersom teltet fortsatt lå i originalemballasjen, lå bruksanvisningen der også, noe jeg ignorerte. Med sedvanlig tro på egne ferdigheter begynte jeg å sette det sammen etter innfallsmetoden. Før jeg resignerte, hadde jeg spjæret en søm og bøyd et aluminiumsrør. Så skumleste jeg bruksanvisningen og hadde teltet oppe i løpet av noen minutter. Det var fristende å legge seg nedpå, jeg hadde ikke sovet på over et døgn, men valgte heller å gjøre meg kjent på øya. Ved vika hadde noen pyntet et lite grantre med ølbokser og to brukte kondomer, en idé jeg lovte meg selv å kopiere på juleaften hvis det ble noe av. Ved en av de andre leirplassene fant jeg noen sekker med bjørkeved under en presenning. Ble det uutholdelig kaldt til natten, kunne jeg vel alltids «låne» en sekk og fyre opp.

Selv om jeg hadde med både øl og en flaske Jack Daniel’s, var kaffetørsten sterkest. Stormkjøkken var jeg godt kjent med fra studietiden, fra da jeg bodde i et kollektiv uten kjøkken. Jeg tok med liggeunderlag, kaffe og whisky ned til vannkanten. Fant en god sittestilling. Sola var på vei ned og kastet lange skygger utover vannet. Slo en klunk oppi kaffen og kjente på den gode varmen som fulgte svelget nedover. Prøvde å kjenne ekstra godt etter, prøvde å drøye den gode følelsen lengst mulig.

Jeg lot meg raskt distrahere av et bjørketre nede ved vannet. Tenkte at akkurat nå, på denne tiden av året, kunne man se gjennom de nakne grenene uten å kunne fastslå om det var vår eller høst, om dagene ville bli lengre eller kortere. Kun de brune bladene, som lå på vannspeilet som leverflekker, røpet at vinteren lå på lur. Langs steinkanten jeg lente meg mot, krøp krokete røtter som klorte seg fast i det lille som var av jord. Jeg så opp. Det var røttene til et gammelt furutre, kanskje flere hundre år gammelt, kanskje eldre. Mens kriger herjet og folk sultet hadde det bare stått her, alene, og bare vært til … Så enkelt … Jeg så ned på hendene mine, håndflatene glinset av svette, furene som små elver. Jeg gned dem mot buksebena. Tok en slurk av flasken. Så fant jeg en liten kvist og begynte å risse figurer i jorda, elger og mammuter og jegere, som helleristninger. Jeg var midt inne i en større jaktscene da jeg stivnet til, som om noen slo et is-spett ned gjennom ryggsøylen min.

En lyd, en motor som startet. På landsiden dukket det opp en båt, så ut som en gammeldags pram, heldigvis på vei skrått bort fra meg, mot baksiden av øya. Med én person ombord. Jeg rasket med meg sitteunderlaget opp til teltplassen. Kunne det være en av Åges menn? Selvsagt en mulighet, uten at jeg helt kunne skjønne hvordan. Det eneste sporet jeg hadde lagt igjen, var søket på Google Maps, gjort på impuls fra en tilfeldig internettkafé i Pilestredet. Men hadde de først sett meg der, ville de også tatt meg der. For sikkerhets skyld dro jeg reisverket ut av teltet og la det flatt. Båtmotoren ga fra seg en jevn dur, som en veps på tomgang.

Hva skulle jeg gjøre hvis jeg ble oppdaget? Jeg hadde en kniv og en liten øks. Men mot tyrenakken som hadde jaget meg nedover Bogstadveien i går ville jeg være sjanseløs, hvis det var han som var der ute. Øya var stor nok til at jeg kunne gjemme meg en stund, men hva så? Han kunne bare ta kanoen og tingene mine og vente, eller tilkalle flere folk. Motorduren ble sterkere. Jeg tok med meg kniven og øksa og snek meg inn blant trærne, bortover mot vika. I det jeg knelte bak et kratt, så jeg båten midt utpå, på vei rett mot meg. Da den var kanskje femti meter unna, reiste mannen seg og speidet innover. Det var i hvert fall ikke fyren fra Bogstadveien. Han hadde vært glattbarbert, mens denne karen hadde både hår og skjegg. Men han kunne selvsagt være en av Åges andre lakeier. Båten fortsatte oppover langs øya, før den krysset tilbake til landsiden.

Sola var taggete bak de høyeste trærne. Om en halv time ville det være mørkt. Inntil videre fikk jeg holde meg i ro. Kanskje jeg burde dra fra øya i ly av mørket? For å være på den sikre siden lot jeg teltet ligge nede og tok med meg stormkjøkkenet inn i skogen. Viktig å holde kroppen i gang. Jeg varmet opp et par kyllinglår. Drakk en lunken pils. Et par ganger så jeg lyskjegler lyse opp skogen på landsiden. Biler. Etter hvert kom det også lys i hytta på neset, der båten hadde dukket opp. Det kunne bare bety at mannen i båten var en vanlig hytteeier. En stor lettelse … men ikke helt. Det var noe som skurret. Det var tydelig at mannen i båten hadde tatt en inspeksjonsrunde. Men hvorfor? Det tryggeste var nok ikke å gi seg til kjenne med verken lykt eller bål eller larm, i alle fall foreløpig.

Med kaffe, whisky, liggeunderlag og sovepose satt jeg meg nede ved vannet igjen. Sola var borte, varmen også, men månen og en vanvittig stjernehimmel ga tilstrekkelig nattlys. Det var vindstille. Jeg fulgte enda en lyskjegle tråkle seg gjennom skogen, før den strakte seg langflat utover innsjøen idet bilen svingte inn foran hytta. Plutselig var det fullt av liv der borte. Det pussige var, at selv om det måtte være over fem hundre meter bort til hytta, fikk jeg med meg bruddstykker av det som ble sagt, som om jeg bare sto noen steinkast unna. Jeg hadde hørt om det før, at lyd bærer langt over stille vann, men å oppleve det var nærmest spøkelsesaktig. En ny lyskjegle nærmet seg og ble tatt imot på tunet med høye bifall. Så ble det stille. De hadde sikkert gått inn i hytta. Det som skjedde der borte, hadde i hvert fall ikke noe med meg å gjøre.

Jeg ble sittende der nede, tok runde slurker av whiskyen, stadig mer slumrende. Da jeg motvillig måtte ut av soveposen for å slå lens, var det igjen aktivitet på neset. De hadde tent et stort bål, flammer og gnister steg høyt til værs og blandet seg med stjernehimmelen, som også ble reflektert i vannspeilet. Jeg hadde aldri sett noe liknende. Det var rett og slett vakkert. Selv om sprakingen fra bålet til tider dominerte, hørte jeg fremdeles en del av det som ble sagt. Gunnar, Jo og Kai var navn som ble nevnt. Og en kvinnestemme, Vibecke. Det ble snakket om en båttur, om harryturer til Sverige, tømmer, ulv og kreps, åpenbart dagligdagse samtaleemner i indre Østfold. Stemningen rundt bålet steg ettersom timene gikk, mye skrål og latter. Jeg vurderte faktisk å ta en tur over og bli med på festen – kunne ikke tenke meg annet enn at en fremmed i kano ville få en varm mottagelse – men hadde det egentlig litt for behagelig der jeg lå, halvfull, sammenkrøpet i en sovepose, måpende opp mot nattehimmelens fantastiske skue.

Muligens derfor, på grunn av min dalende tilstedeværelse, fikk jeg aldri med meg hva som fikk stemningen rundt bålet til å snu. Men noe var det. Kjærlig forbrødring ble plutselig til iltert munnhuggeri, med utbrudd som: «Faen. Stein, spill på lag for en gang skyld», «jævla stabukk», «jeg kan ikke» og «faen ta deg». Det var tydelig at han som het Stein var på defensiven. Jeg lå og ventet på neste salve, kanskje endatil en slåsskamp, da det istedenfor roet seg helt. Kun spraking fra bålet. Jeg konkluderte, litt skuffet, med at de hadde tatt til fornuften og gått og lagt seg, noe jeg også bestemte meg for å gjøre. Akkurat da, mens jeg stabbet meg opp til teltplassen, ble stillheten avløst av et kraftig smell. Det tok et par sekunder før det demret for meg hva jeg hadde hørt. Men tvilen forsvant da jeg hørte skriket fra en kvinne, et skrik som kløyvde nattehimmelen i to.


Kapittel 2

«Kalle, hent gutta», bjeffet Åge ned trappen til restauranten. Det var tretti år og hundre kilo siden Åge ble norgesmester i styrkeløft. Et nettsøk ville avslørt at Åge var eier og daglig leder av Torpedo Pizza, Oslos raskeste pizza. Selv om politiet og skattemyndighetene var fullt klar over hva han egentlig drev med, og dertil irritert over hans arrogante navnebruk, var skottene i skuta hans så vanntette at ingen hadde greid å få noe på ham.

Kalle, Tor og Vladimir kom på geledd opp trappen, som griser på vei til slaktebenken. De var slitne og motløse etter et døgns jakt uten resultat. Vladimir ble stående, hengende mot vinduskarmen og med flakkende blikk ut mot bakgården, paranoid som han var, mens Kalle og Tor slengte seg tungt ned i skinnsofaen. Åge satt tilbakelent i sin spesiallagde Stressless med et hånlig flir og hendene foldet over den tønneformede brystkassen. «Vel, vel, er det ikke julenissen og de små hjelperne? Litt for tidlig ute med gavene i år, eller hva?» Spørsmålet ble hengende i lufta, som en seiglivet fis. Åge var uforutsigbar. Han kunne eksplodere over bagateller, iblant påføre andre alvorlig skade uten åpenbar grunn, mens han andre ganger oppførte seg både storsinnet og ettergivende. Derfor var det ingen som tok ordet eller våget å møte blikket hans, men ble sittende som skamfulle snørrunger og stirre ned i gulvet.

Kalle hadde mest lyst til å banke livskiten ut av noen, egentlig hvem som helst, men han visste at det var han som måtte ta støyten. «Problemet», sa han, mens han slo ut med armene som en oppgitt italiensk fotballspiller, «var at han må ha huska meg fra forrige gang han var her, da han henta penga. Vi møttes i døra nede, jeg på vei ut og han på vei inn.» Kalle svelget et par ganger før han fortsatte, små svetteperler synlige på den blanke issen. «Så, fredag ettermiddag, fikk Tor tips om at Marius-fyren gikk nedover Bogstadveien. Vi var der i løpet av ti minutter, maks. Han som tipsa hadde los på’n og pekte’n ut. Akkurat da snudde fyren seg. Han så rett på meg, og så spant han unna som en jævla røyskatt. Jeg i full fart etter’n, brøyta meg vei og tok innpå, men plutselig var’n borte. Poff. Jeg skjønte ikke en dritt. Vi var fem mann og to biler rett ved. Han var omringa. Men borte var’n, og borte blei’n … Jeg veit da faen … Vi gikk inn i alle butikkene, så gjennom alle prøverom, dasser, bakrom og lagerrom. Vi fikk til og med alle som stod parkert i nærheten til å åpne bagasjerommet på bila sine ettersom de dukka opp. Hele området blei saumfart med en jævla lusekam, men lusa va’kke der.» Kalle ristet oppgitt på hodet, usikker på reaksjonen som ville komme.

Men i stedet for en sarkastisk kommentar, et utbrudd eller kanskje et spørsmål, begynte Åge å trekke fingerleddene fra hverandre, hvert rykk fulgt av et knekk. Tor, som av forskjellige årsaker også ble kalt Hammer’n, kunne tåle nesten all slags smerte, men de små knekkene pirket borti en nerve han ikke var herre over, som negler på en tavle, noe Åge visste utmerket godt. Som på bestilling, for å overdøve lyden, begynte Tor å skravle i vei: «Det var akkurat sånn det skjedde Åge, fakta faen. Poff, som en jævla tryllekunst. Men slapp av. Vi finner’n. Alle i gjengen har fått bilde av’n på mobilen. Og Bjørn har dirka seg inn i leiligheten hanses og sitter og venter på’n. Vi har folk 24/7 på Karl Johan, Oslo S, Aker Brygge og Majorstua. Og kompisen min i Telenor ringer med en gang de får kontakt med mobilen hans. Dette årner seg, Åge, slapp av.»

Å be Åge om å slappe av var sjelden en god idé, mer som å tenne på en kort lunte til en stor bombe. Kalle og Vladimir sendte Tor urolige blikk, mens de stålsatte seg for eksplosjonen. Men da de gløttet bort på Åge, satt han rolig med hendene foldet over brystkassen, nå med et lite smil: «Nei, da så. Da er vel alt greit, da, og jeg kan bare slappe av. Det var godt å høre.» Etter en liten pause fortsatte han i samme omgjengelige toneleie: «Men bare for sikkerhets skyld, hvis dere har tid altså, ville jeg nok gått denne Marius Tokle litt nærmere etter i sømmene. Kanskje funnet litt mer ut om familien hans, venner, jobb og kjæreste. Har han noen laster, et stamsted, eller kanskje en gammel tante han besøker regelmessig? Fordi, kjære venner, hvis jeg ikke enten har pengene eller Marius her om tre uker, vil noen i dette rommet måtte betale prisen.» Bortsett fra summingen fra en vifte, var stillheten total. Ingen rørte en finger eller løftet et blikk. Til slutt løftet Åge den ene bjørnelabben fra brystkassen og viftet rolig med den, som om han ville fjerne en doven flue fra matfatet: «Så, så, gutter. Dere kan gå. Ut og jobb.»

Hva inni svarte … hva var det som skjedde? Noen ble skutt der borte! Jeg smøg meg ned til vannkanten og lyttet. Én skrek: «Gunnar, hva ...» Noen hulket. En annen prøvde å hviske, men uten å lykkes: «Hold kjeft, for faen, det kan være andre her.» Jeg fikk harehjerte og krøket meg sammen. «Faen, faen, faen, hva gjør vi?» «Gunnar, din jævel, din …»

Jeg burde sikkert ha fortsatt å lytte, men jeg ble redd, satt ut. Som om ikke situasjonen hadde vært ille nok fra før, var jeg nå også vitne til et mord. Det ble rett og slett for mye. Sikringene smalt en etter en, og jeg ble sittende og stirre apatisk ut over vannspeilet, plutselig likegyldig til alt. Spillet var over for min del. I tillegg var jeg pære full.

Hvor lenge jeg satt slik og duppet, vet jeg ikke, men det var fremdeles mørkt da jeg til slutt reiste meg. Borte på neset var det stille. Flammene var borte, men det glødet fortsatt fra bålet. En lyskjegle flakket langt inne i skogen. Behovet for å tenke klart gnisset mot en gryende hodepine. Hva kunne jeg gjøre? Hva burde jeg gjøre? Min første tanke var å komme meg vekk så fort som mulig. Men en måneskinnstur på vannet ville røpe meg hvis det fortsatt var noen der borte. Åretakene ville slå inn mot land som hammerslag. Min neste tanke var jeg mer komfortabel med. Jeg kunne gjøre det samme som alle andre byttedyr gjør når de føler seg truet, ligge helt stille. I tillegg var jeg så usigelig trøtt at utfallet kanskje allerede var gitt. Jeg rasket med meg soveposen og liggeunderlaget, slengte det oppå teltet, la meg rett ned og sovnet.

Gunnar rullet Stein over på en plastpresenning. Ingen snakket lenger. Vibecke lå inne og gråt. Kai og Sverre gikk ned til vannet og hentet bøtte på bøtte med vann, som de helte utover svaberget samtidig som de kostet og skrubbet. «Hjelp meg å bære ham inn i bilen», sa Gunnar med adresse til Jo, som sto fjetret og så på. Jo tok motvillig tak i presenningen, og sammen fikk de lagt ham bak i Mercedesen.

Det hadde vært mye skriking og kjefting, også tilløp til slåssing, før gemyttene hadde roet seg såpass at de kunne snakke sammen. Men det var mye som sto på spill for alle som var til stede. Til slutt hadde de kommet fram til en slags enighet: Drapet skulle skjules.

Innledningsvis hadde alt gått etter planen. Gunnar og Vibecke som «på slump» traff Stein på en kafé i Oslo. Vibecke som greide å overtale Stein til å bli med på krepselag på hytta deres samme kveld. Siden han var skilt og barnløs, var det heller ingen som måtte varsles.

Alt var lagt til rette for å få Stein ombord. Øl, akevitt, kreps og Vibecke, samt en gulrot i form av en opsjonsavtale som på sikt også ville sikre ham en del av kaka. Stemningen var god, alle piler pekte oppover, men da det gjaldt som mest, på selve finalespørsmålet, kom ikke svaret alle hadde håpet på. Stein lot seg ikke overtale, lot seg ikke lokke, lot seg ikke presse. Der stoppet også planen. Det var ingen plan B. Alle hadde trodd at han ville si ja til slutt. Hvis ikke, vel, da var det lite de fikk gjort. Men Gunnar hadde sin egen plan B. En siste utvei. Det ble etter hvert klart at mordet ikke var en ren impulshandling. Gunnar hadde ødelagt SIM-kortet til Stein allerede i Oslo, mens sistnevnte var på toalettet, slik at alle elektroniske spor etter ham sluttet i Oslo sentrum ved to-tiden lørdag ettermiddag. En slik handling pekte i retning av noe veloverveid, noe også Gunnar til slutt innrømmet. Han hadde tatt ansvar, han hadde påtatt seg en voldsom byrde på vegne av fellesskapet, og det han forlangte til gjengjeld, var taushet. Hvis én brøt sammen, hvis én sprakk, ville alle lide, og prosjektet ville aldri kunne realiseres. Til slutt var det grådigheten som seiret. Som alltid.

Da jeg våknet, føltes det som om jeg hadde drømt alt sammen, en bisarr historie av usammenhengende bruddstykker som endte i et skrik. Jeg kravlet ut av soveposen. Hodet dunket og munnhulen kjentes ut som innsiden av en gammel støvel. Kaffe. Eneste motgift var kaffe. Jeg grep kjelen og smøg meg ned til vannkanten. I grålysningen kunne jeg se bort til neset. Det så forlatt ut, men jeg kunne ikke være sikker. Etter fem minutter satt jeg på en tverrstokk med en rykende kopp kaffe mellom hendene.

Hadde det faktisk skjedd? Stemningen, skuddet, skriket, munnhuggeriet? Jo, det var ingen tvil. Noen hadde blitt skutt der borte. Jeg burde nok kommet meg vekk fra øya og meldt fra til politiet. Samtidig var jeg selv også på sett og vis på flukt fra politiet. I tillegg til Åge. Det var ikke til å fatte. Etter hvert ble det klart for meg at jeg ikke kunne blande meg inn i det som hadde skjedd der borte. Å bli hovedvitne i en drapssak var helt utelukket, i hvert fall nå. De tre neste ukene måtte jeg fokusere ene og alene på å skrape sammen penger til Åge. Kun det.

Øya var ikke lenger et blivende sted. Jeg følte meg utrygg og bestemte meg for å dra etter solnedgang. Det ville gi meg tid til å spise, komme til hektene og forvisse meg om at ingen lenger befant seg på hytta på den andre siden. Jeg helte resten av kaffevannet over i en gryte og la oppi et par pølser. De smakte sykt godt, mye bedre enn jeg kunne huske at pølser skulle smake, og etter at jeg hadde rundet av måltidet med en øl, følte jeg meg rett og slett ganske ovenpå.

Jeg fikk prøve å benytte meg av den gryende dagsformen, gjøre opp status, og se om jeg kunne finne en vei ut av Åges klamme grep. Dessverre var ikke utgangspunktet mitt særlig lovende. Mine aktiva bestod grovt sett av en 42-tommers flatskjerm, et ganske fett musikkanlegg og en fem år gammel Audi Quattro. Alt omsettelig, men kun for lommerusk å regne i denne sammenhengen. Jeg hadde ingen familie og ingen venner dumme nok til å låne meg penger. Tiden var knapp. Tre uker går fort, også i dårlig selskap.

Den eneste ideen jeg satt igjen med etter nattens flyktige funderinger, som bar i seg et gram av realisme, var å plyndre fru Danielsen. Hun var naboen vår fra oppveksten, og far pleide å si at hun hadde «ræva full av penger», og da sa alltid mor: «Ikke bann foran barna», og far svarte: «Penger er ikke et banneord», hvorpå mor utbrøt: «Ååååå, du vet godt hva jeg mener!» Slik kunne de holde det gående, og likevel … Fru Danielsen hadde arvet en formue etter sin mann og bodde fortsatt på Vinderen, hvis hun ikke hadde flyttet på sykehjem eller var død. Hun hadde alltid vært gammel, tilhørte generasjonen før mor og far. Jeg hadde vært inne hos henne flere ganger. Maleriene på veggene hang så tett at man knapt kunne skimte silketapetet – Munch og Weidemann og Krogh – og fru Danielsen gikk alltid med diamantringer og perlekjeder. Hun var uansett ei hurpe som hadde levd hele livet på solsiden og som bare hadde godt av litt motbør i solnedgangen.

Selve innbruddet skulle jeg nok få til, men å få omsatt smykker og bilder i klingende mynt ville bli verre – og ta tid, tid jeg ikke hadde. Det fantes sikkert helere i Oslo som ville kjøpe, men til hvilken pris? Ti prosent, kanskje tjue prosent av verdien. Da måtte jeg stjele for rundt femten mill. og igjen komme i politiets søkelys. Ingen ønskesituasjon. Jeg trengte cash, ikke gjenstander. Og kaffe.

Jeg tok med meg kjelen ned til vannet. Kastet et blikk bort på neset for å sjekke. I det samme fikk jeg en åpenbaring, som egentlig ikke var en åpenbaring i det hele tatt. Det var selvinnlysende, jeg hadde bare ikke sett det før nå. Skyld på omstendighetene, skyld på for lite søvn, skyld på fylla, men løsningen på mine økonomiske problemer lå rundt fem hundre meter unna. På neset. Jeg hadde vært vitne til et mord, for faen. Jeg satt på informasjon. Innside-informasjon. Hvor mye var den verd for gjengen der borte? Jeg bestemte meg straks for at den var verd tre mill. Det hørtes ikke urimelig ut, og ville i tillegg gi meg et pent, lite overskudd for tort og svie etter å ha løst ut Åge. Jeg kunne ikke skrike ut min lettelse, men jeg kunne juble lydløst, noe jeg gjorde til gagns. Så feiret jeg med en øl.

Resten av dagen holdt jeg meg trygt på oversiden av promillegrensen, engstelig for å slippe meg helt nedpå og oppdage at det var store hull i mitt nye finansieringsprosjekt. Det som uroet meg mest var at Åge allerede var på meg, tre uker før han skulle ha pengene. Utover ettermiddagen ble jeg rastløs. Jeg ville vekk fra øya, men innimellom så jeg fortsatt aktivitet der borte, så jeg holdt meg i ro. Jeg pakket og gjorde meg klar. Omtrent samtidig som sola forsvant, dro en bil fra tomta. Lysene i hytta var slukket. Jeg fulgte bilen gjennom skogen til lysene ble borte. Så var det min tur. Tanken slo meg at jeg først kunne padle bort til neset og snoke litt, men avstod. Hva hvis de hadde glemt noe og kom tilbake? Jeg lesset utstyret opp i kanoen og skjøv fra.

Fonts are (c) Bitstream (see below). DejaVu changes are in public domain.
Glyphs imported from Arev fonts are (c) Tavmjong Bah (see below)

Bitstream Vera Fonts Copyright
------------------------------

Copyright (c) 2003 by Bitstream, Inc. All Rights Reserved. Bitstream Vera is
a trademark of Bitstream, Inc.

Permission is hereby granted, free of charge, to any person obtaining a copy
of the fonts accompanying this license ("Fonts") and associated
documentation files (the "Font Software"), to reproduce and distribute the
Font Software, including without limitation the rights to use, copy, merge,
publish, distribute, and/or sell copies of the Font Software, and to permit
persons to whom the Font Software is furnished to do so, subject to the
following conditions:

The above copyright and trademark notices and this permission notice shall
be included in all copies of one or more of the Font Software typefaces.

The Font Software may be modified, altered, or added to, and in particular
the designs of glyphs or characters in the Fonts may be modified and
additional glyphs or characters may be added to the Fonts, only if the fonts
are renamed to names not containing either the words "Bitstream" or the word
"Vera".

This License becomes null and void to the extent applicable to Fonts or Font
Software that has been modified and is distributed under the "Bitstream
Vera" names.

The Font Software may be sold as part of a larger software package but no
copy of one or more of the Font Software typefaces may be sold by itself.

THE FONT SOFTWARE IS PROVIDED "AS IS", WITHOUT WARRANTY OF ANY KIND, EXPRESS
OR IMPLIED, INCLUDING BUT NOT LIMITED TO ANY WARRANTIES OF MERCHANTABILITY,
FITNESS FOR A PARTICULAR PURPOSE AND NONINFRINGEMENT OF COPYRIGHT, PATENT,
TRADEMARK, OR OTHER RIGHT. IN NO EVENT SHALL BITSTREAM OR THE GNOME
FOUNDATION BE LIABLE FOR ANY CLAIM, DAMAGES OR OTHER LIABILITY, INCLUDING
ANY GENERAL, SPECIAL, INDIRECT, INCIDENTAL, OR CONSEQUENTIAL DAMAGES,
WHETHER IN AN ACTION OF CONTRACT, TORT OR OTHERWISE, ARISING FROM, OUT OF
THE USE OR INABILITY TO USE THE FONT SOFTWARE OR FROM OTHER DEALINGS IN THE
FONT SOFTWARE.

Except as contained in this notice, the names of Gnome, the Gnome
Foundation, and Bitstream Inc., shall not be used in advertising or
otherwise to promote the sale, use or other dealings in this Font Software
without prior written authorization from the Gnome Foundation or Bitstream
Inc., respectively. For further information, contact: fonts at gnome dot
org. 

Arev Fonts Copyright
------------------------------

Copyright (c) 2006 by Tavmjong Bah. All Rights Reserved.

Permission is hereby granted, free of charge, to any person obtaining
a copy of the fonts accompanying this license ("Fonts") and
associated documentation files (the "Font Software"), to reproduce
and distribute the modifications to the Bitstream Vera Font Software,
including without limitation the rights to use, copy, merge, publish,
distribute, and/or sell copies of the Font Software, and to permit
persons to whom the Font Software is furnished to do so, subject to
the following conditions:

The above copyright and trademark notices and this permission notice
shall be included in all copies of one or more of the Font Software
typefaces.

The Font Software may be modified, altered, or added to, and in
particular the designs of glyphs or characters in the Fonts may be
modified and additional glyphs or characters may be added to the
Fonts, only if the fonts are renamed to names not containing either
the words "Tavmjong Bah" or the word "Arev".

This License becomes null and void to the extent applicable to Fonts
or Font Software that has been modified and is distributed under the 
"Tavmjong Bah Arev" names.

The Font Software may be sold as part of a larger software package but
no copy of one or more of the Font Software typefaces may be sold by
itself.

THE FONT SOFTWARE IS PROVIDED "AS IS", WITHOUT WARRANTY OF ANY KIND,
EXPRESS OR IMPLIED, INCLUDING BUT NOT LIMITED TO ANY WARRANTIES OF
MERCHANTABILITY, FITNESS FOR A PARTICULAR PURPOSE AND NONINFRINGEMENT
OF COPYRIGHT, PATENT, TRADEMARK, OR OTHER RIGHT. IN NO EVENT SHALL
TAVMJONG BAH BE LIABLE FOR ANY CLAIM, DAMAGES OR OTHER LIABILITY,
INCLUDING ANY GENERAL, SPECIAL, INDIRECT, INCIDENTAL, OR CONSEQUENTIAL
DAMAGES, WHETHER IN AN ACTION OF CONTRACT, TORT OR OTHERWISE, ARISING
FROM, OUT OF THE USE OR INABILITY TO USE THE FONT SOFTWARE OR FROM
OTHER DEALINGS IN THE FONT SOFTWARE.

Except as contained in this notice, the name of Tavmjong Bah shall not
be used in advertising or otherwise to promote the sale, use or other
dealings in this Font Software without prior written authorization
from Tavmjong Bah. For further information, contact: tavmjong @ free
. fr.

